Document ID: 32008D0047

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Δεκεμβρίου 2007
για την έγκριση ελέγχων πριν από την εξαγωγή που εκτελούνται από τις Ηνωμένες Πολιτείες της Αμερικής σε φιστίκια και παράγωγα προϊόντα αυτών σε ό,τι αφορά την παρουσία αφλατοξινών
[κοινοποιηθείσα υπό τον αριθμό Ε(2007) 6451]
(Κείμενο που παρουσιάζει ενδιαφέρον για τον ΕΟΧ)
(2008/47/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη ίδρυσης της Ευρωπαϊκής Κοινότητας,
τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 23,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (2), ορίζει τα μέγιστα επιτρεπτά επίπεδα για τις αφλατοξίνες σε τρόφιμα. Μόνο τα τρόφιμα που συμμορφώνονται προς τα μέγιστα επιτρεπτά επίπεδα επιτρέπεται να διατίθενται στην αγορά.
(2)
Ο κανονισμός (ΕΚ) αριθ. 882/2004 ορίζει ότι τα κράτη μέλη διασφαλίζουν ότι πραγματοποιούνται επίσημοι έλεγχοι τακτικά και βάσει των κινδύνων και με την κατάλληλη συχνότητα για την επίτευξη των στόχων του παρόντος κανονισμού, που μεταξύ άλλων είναι η πρόληψη, η εξάλειψη ή η μείωση, σε αποδεκτό επίπεδο, των κινδύνων για τον άνθρωπο και τα ζώα.
(3)
Το άρθρο 23 του κανονισμού (ΕΚ) αριθ. 882/2004 προβλέπει ότι μπορεί να εγκριθεί η διενέργεια πριν από την εξαγωγή επιθεωρήσεων από τρίτη χώρα σε ζωοτροφές και τρόφιμα αμέσως πριν από την εξαγωγή προς την Κοινότητα με σκοπό να επιβεβαιωθεί ότι τα εξαγόμενα προϊόντα συμμορφώνονται προς τις κοινοτικές απαιτήσεις.
(4)
Η έγκριση αυτή μπορεί να χορηγηθεί προς τρίτη χώρα μόνο αφού κοινοτικός έλεγχος έχει καταδείξει ότι οι ζωοτροφές ή τα τρόφιμα που εξάγονται προς την Κοινότητα πληρούν τις κοινοτικές απαιτήσεις ή ισοδύναμες απαιτήσεις και ότι οι έλεγχοι που διενεργούνται στην τρίτη χώρα πριν από την αποστολή κρίνονται επαρκώς αποδοτικοί και αποτελεσματικοί ώστε να αντικαταστήσουν ή να μειώσουν τους ελέγχους των εγγράφων, της ταυτότητας και τους φυσικούς ελέγχους που επιβάλλει η κοινοτική νομοθεσία.
(5)
Οι Ηνωμένες Πολιτείες της Αμερικής υπέβαλαν στην Επιτροπή τον Απρίλιο 2005 αίτηση για έγκριση των ελέγχων πριν από την εξαγωγή από τις αρμόδιες αρχές των Ηνωμένων Πολιτειών της Αμερικής αναφορικά με τη μόλυνση με αφλατοξίνη σε φιστίκια και παράγωγα προϊόντα προοριζόμενα για εξαγωγή στην Κοινότητα.
(6)
Το Γραφείο Τροφίμων και Κτηνιατρικών Θεμάτων (ΓΤΚΘ) της Επιτροπής πραγματοποίησε αποστολή στις Ηνωμένες Πολιτείες της Αμερικής από 18 έως 22 Σεπτεμβρίου 2006 για να προβεί σε αξιολόγηση των εφαρμοζόμενων συστημάτων ελέγχου για την πρόληψη επιπέδων μόλυνσης με αφλατοξίνη σε φιστίκια και παράγωγα προϊόντα και να ελέγξει κατά πόσον οι έλεγχοι πριν από την εξαγωγή στα εν λόγω προϊόντα που εξάγονται στην Κοινότητα εξασφαλίζουν ότι αυτά συμμορφώνονται προς τις κοινοτικές απαιτήσεις. Προέκυψε το συμπέρασμα ότι οι Ηνωμένες Πολιτείες της Αμερικής διαθέτουν ένα άρτιο σύστημα ελέγχου των επιπέδων αφλατοξινών στα φιστίκια και εγκεκριμένα εργαστήρια με ικανοποιητικές επιδόσεις. Οι αρμόδιες αρχές των Ηνωμένων Πολιτειών της Αμερικής δεσμεύτηκαν και ανέλαβαν δράση για την αντιμετώπιση των μικρής σημασίας ελλείψεων που παρατηρήθηκαν.
(7)
Κατά συνέπεια, είναι ενδεδειγμένη η χορήγηση έγκρισης ελέγχων πριν από την εξαγωγή εκτελούμενων από τις Ηνωμένες Πολιτείες της Αμερικής σε φιστίκια και παράγωγα προϊόντα για τη διασφάλιση της συμμόρφωσης αυτών ως προς τα μέγιστα επιτρεπόμενα από την Κοινότητα επίπεδα περιεκτικότητας σε αφλατοξίνες.
(8)
Από τα κράτη μέλη ζητείται με το άρθρο 16 παράγραφος 2 του κανονισμού (ΕΚ) αριθ. 882/2004 να προσαρμόσουν τη συχνότητα των φυσικών ελέγχων στις εισαγωγές στον κίνδυνο που εμπεριέχουν οι διάφορες κατηγορίες τροφίμων και να λάβουν υπόψη, μεταξύ άλλων, τις εγγυήσεις που παρέχονται από τις αρμόδιες αρχές της τρίτης χώρας καταγωγής του υπόψη τροφίμου. Οι συστηματικοί έλεγχοι πριν από την εξαγωγή που εκτελούνται υπό την εποπτεία το USDA σύμφωνα με την έγκριση της Κοινότητας που εκδόθηκε βάσει του άρθρου 23 του κανονισμού (ΕΚ) αριθ. 882/2004 παρέχουν στις αρχές των κρατών μελών ισχυρές εγγυήσεις. Κατά συνέπεια, τα κράτη μέλη θα πρέπει να περιορίσουν τη συχνότητα των φυσικών ελέγχων που εκτελούνται στα εν λόγω προϊόντα σε επίπεδο ανάλογο των προαναφερθεισών εγγυήσεων.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Έγκριση των ελέγχων πριν από την εξαγωγή
Οι έλεγχοι πριν από την εξαγωγή σε ό,τι αφορά τις αφλατοξίνες, που διενεργούνται από το Υπουργείο Γεωργίας των Ηνωμένων Πολιτειών της Αμερικής (USDA) αμέσως πριν την εξαγωγή στην Κοινότητα, εγκρίνονται για τα ακόλουθα τρόφιμα και παράγωγα προϊόντα αυτών (στο εξής αναφερόμενα ως τρόφιμα):
α)
φιστίκια που περιλαμβάνονται στον κωδικό ΣΟ 1202 10 90 ή 1202 20 00·
β)
φιστίκια που περιλαμβάνονται στον κωδικό ΣΟ 2008 11 94 (σε άμεσες συσκευασίες καθαρού περιεχομένου που υπερβαίνει το 1 kg) ή 2008 11 98 (σε άμεσες συσκευασίες καθαρού περιεχομένου που δεν υπερβαίνει το 1 kg)·
γ)
καβουρντισμένα φιστίκια που περιλαμβάνονται στους κωδικούς ΣΟ 2008 11 92 (σε άμεσες συσκευασίες καθαρού περιεχομένου που υπερβαίνει το 1 kg) ή 2008 11 96 (σε άμεσες συσκευασίες καθαρού περιεχομένου που δεν υπερβαίνει το 1 kg).
Η έγκριση των πριν από την εξαγωγή ελέγχων εφαρμόζεται μόνο στα φιστίκια που αναφέρονται στην πρώτη παράγραφο, τα οποία έχουν παραχθεί στην επικράτεια των Ηνωμένων Πολιτειών της Αμερικής.
Άρθρο 2
Προϋποθέσεις έγκρισης των ελέγχων πριν από την εξαγωγή
1. Το φορτίο θα πρέπει να συνοδεύεται από:
α)
τα αποτελέσματα της δειγματοληψίας και της ανάλυσης που εκτελέστηκε από εγκεκριμένο από το USDA εργαστήριο σύμφωνα με τις διατάξεις που προβλέπονται στον κανονισμό (ΕΚ) αριθ. 401/2006 της Επιτροπής, της 23ης Φεβρουαρίου 2006, για τον καθορισμό μεθόδων δειγματοληψίας και ανάλυσης για τον επίσημο έλεγχο των επιπέδων μυκοτοξινών στα τρόφιμα (3) ή ισοδύναμες διατάξεις·
β)
το πιστοποιητικό (4) που εκτίθεται στο παράρτημα, συμπληρωμένο, υπογεγραμμένο και ελεγμένο από εξουσιοδοτημένο εκπρόσωπο του USDA για τα τρόφιμα από τις Ηνωμένες Πολιτείες της Αμερικής.
2. Κάθε φορτίο τροφίμων ταυτοποιείται με κωδικό που αντιστοιχεί στον κωδικό που αναφέρεται στην έκθεση αποτελεσμάτων της δειγματοληψίας και ανάλυσης, και στο πιστοποιητικό που αναφέρεται στο στοιχείο β) της παραγράφου 1. Κάθε μεμονωμένος σάκος η άλλη μορφή συσκευασίας του φορτίου ταυτοποιούνται με τον εν λόγω κωδικό.
3. Το πιστοποιητικό που προβλέπεται στο στοιχείο β) της παραγράφου 1 ισχύει μόνο για εισαγωγές τροφίμων στην Κοινότητα το αργότερο εντός τεσσάρων μηνών από την ημερομηνία έκδοσης του πιστοποιητικού.
Άρθρο 3
Διαίρεση φορτίου
Αν ένα φορτίο διαιρεθεί, αντίγραφα του πιστοποιητικού που προβλέπεται στο άρθρο 2 παράγραφος 1 στοιχείο β) επικυρωμένα από την αρμόδια αρχή του κράτους μέλους στην επικράτεια του οποίου έγινε η διαίρεση του φορτίου, συνοδεύουν κάθε μέρος του διαιρεθέντος φορτίου μέχρι και τη φάση της χονδρικής πώλησης. Επικυρωμένα αντίγραφα του πιστοποιητικού δύνανται επίσης να παρέχονται από την αρμόδια αρχή κατά τη διάθεση σε ελεύθερη κυκλοφορία στην περίπτωση κατά την οποία ο αρμόδιος επιχείρησης τροφίμων εκφράσει την πρόθεση να διαιρέσει το φορτίο.
Άρθρο 4
Επίσημοι έλεγχοι
Ο έλεγχος των εγγράφων, όπως αναφέρεται στο άρθρο 16 παράγραφος 1 του κανονισμού (ΕΚ) αριθ. 882/2004, εκτελείται στο σημείο πρώτης άφιξης στην Κοινότητα και τα στοιχεία του ελέγχου αυτού συνοδεύουν το φορτίο.
Σύμφωνα με τις διατάξεις του άρθρου 16 παράγραφος 2 στοιχείο δ) και του άρθρου 23 παράγραφος 2 του κανονισμού (ΕΚ) αριθ. 882/2004, η συχνότητα των φυσικών ελέγχων στα φορτία τροφίμων του άρθρου 1 της εν λόγω απόφασης, που θα εκτελούνται από τα κράτη μέλη, θα μειώνονται σημαντικά με την προϋπόθεση συμμόρφωσης προς τις διατάξεις του άρθρου 2 της απόφασης αυτής.
Άρθρο 5
Η παρούσα απόφαση ισχύει από 1ης Δεκεμβρίου 2007.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 20 Δεκεμβρίου 2007.

Labels: 17
20
7
0
3
6
18